Pastorie-moorde: Vrou sterk aan | Maroela Media
Dorothea Brits. Foto: Facebook
Dorothea Brits sterk aan in die Mediclinic Bloemfontein ná 'n aanval in hul pastoriehuis in Harrismith op 8 November.
Brits, die vrou van die vermoorde ds. Willem Brits, het kritieke beserings opgedoen toe sy en haar man met 'n byl aangeval is. Sy haal weer self asem nadat sy van die ventilator gespeen is, berig OFM.
Amanda Appelgryn, woordvoerder van die hospitaal, sê dit gaan by die dag beter met haar. Dr. Petrus Stone, Brits se neurochirurg, het bevestig dat sy toepaslik reageer op bewegingsbevele van haar ledemate. Volgens Appelgryn is sy steeds in die hoësorgeenheid, maar kan sy dalk binne die volgende twee weke na 'n rehabilitasiesentrum oorgeplaas word.
Die egpaar is in hul huis met 'n byl aangeval. Ds. Brits het die volgende oggend in die hospitaal aan sy beserings beswyk. Hul aanstaande skoonseun, Gerhardus Vermeulen, is in die voorval doodgeskiet.
Hul seun, Martin, en 'n medebeskuldigde, Elliot Mhlambi, is in verband met die voorval in hegtenis geneem. Hul verhoor begin in Desember.